**ระเบียบคณะกรรมการสิทธิมนุษยชนแห่งชาติ**

ว่าด้วยการกำหนดคุณสมบัติ วิธีการสรรหา และการคัดเลือก

เลขาธิการคณะกรรมการสิทธิมนุษยชนแห่งชาติ (ฉบับที่ ๒)

พ.ศ. 2562

 โดยที่เป็นการสมควรปรับปรุงระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติให้เหมาะสมยิ่งขึ้น

 อาศัยอำนาจตามความในมาตรา ๔๙ (๖) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติจึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ (ฉบับที่ ๒) พ.ศ. 2562”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้ยกเลิกความในวรรคสองและวรรคสามของข้อ 5 ของระเบียบคณะกรรมการ
สิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ พ.ศ. ๒๕๖1 และให้ใช้ความต่อไปนี้แทน

 “ให้คณะกรรมการแต่งตั้งคณะกรรมการสรรหาคณะหนึ่งจำนวนห้าคน ประกอบด้วย
กรรมการสิทธิมนุษยชนแห่งชาติ หนึ่งคน เป็นประธาน กรรมการสิทธิมนุษยชนแห่งชาติ หนึ่งคน
และผู้ทรงคุณวุฒิด้านการบริหาร ด้านกฎหมาย และด้านสิทธิมนุษยชน ด้านละหนึ่งคน เป็นกรรมการ
โดยมีหัวหน้าส่วนราชการระดับสำนักที่รับผิดชอบด้านการบริหารงานบุคคลของสำนักงานคณะกรรมการ
สิทธิมนุษยชนแห่งชาติเป็นเลขานุการ

 ในกรณีตาม (๑) ให้คณะกรรมการแต่งตั้งคณะกรรมการสรรหาและดำเนินการสรรหา
ตามวรรคสองได้ไม่เกินหนึ่งร้อยยี่สิบวันก่อนที่เลขาธิการผู้นั้นจะเกษียณอายุราชการ”

 ข้อ 4 ให้ยกเลิกความในวรรคสองและวรรคสามของข้อ 7 ของระเบียบคณะกรรมการ
สิทธิมนุษยชนแห่งชาติว่าด้วยการกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ พ.ศ. ๒๕๖1 และให้ใช้ความต่อไปนี้แทน

 “เมื่อคณะกรรมการสรรหาพิจารณาแล้วให้เสนอบัญชีรายชื่อผู้ที่ได้รับการสรรหา จำนวนไม่เกินสามราย โดยเรียงลำดับชื่อตามตัวอักษร พร้อมทั้งระบุเหตุผลและความเหมาะสมของผู้ที่ได้รับการสรรหาดังกล่าวต่อประธานกรรมการ เพื่อประกอบการพิจารณา

 กรณีที่คณะกรรมการสรรหาได้ดำเนินการตามวรรคหนึ่งแล้วเห็นว่าไม่มีผู้ใดสมควรได้รับการสรรหา ให้รายงานต่อประธานกรรมการแล้วเริ่มดำเนินการตามข้อ ๖ ใหม่”

 ข้อ 5 ให้ยกเลิกความในข้อ 9 ของระเบียบคณะกรรมการสิทธิมนุษยชนแห่งชาติว่าด้วย
การกำหนดคุณสมบัติ วิธีการสรรหา และการคัดเลือกเลขาธิการคณะกรรมการสิทธิมนุษยชนแห่งชาติ
พ.ศ. ๒๕๖1 และให้ใช้ความต่อไปนี้แทน

 “ข้อ 9 ให้ประธานกรรมการพิจารณาเลือกผู้ที่สมควรได้รับการแต่งตั้งให้ดำรงตำแหน่งเลขาธิการจากบัญชีรายชื่อผู้ที่ได้รับการสรรหาตามที่คณะกรรมการสรรหาเสนอ แล้วเสนอให้คณะกรรมการให้ความเห็นชอบ

 กรณีที่คณะกรรมการพิจารณาแล้วเห็นชอบด้วยกับรายชื่อที่ประธานกรรมการเสนอ ให้ประกาศ
ผลการคัดเลือกผู้ที่สมควรได้รับการแต่งตั้งให้ดำรงตำแหน่งเลขาธิการให้ทราบทั่วกัน แล้วดำเนินการ
ตามมาตรา ๕๔ (1) แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. 2560 ต่อไป

 กรณีที่คณะกรรมการพิจารณาแล้วเห็นว่า รายชื่อที่ประธานกรรมการเสนอมายังไม่สมควรได้รับการแต่งตั้งให้ดำรงตำแหน่งเลขาธิการ ให้ประธานกรรมการพิจารณาเลือกผู้ที่สมควรได้รับการแต่งตั้งให้ดำรงตำแหน่งเลขาธิการจากบัญชีรายชื่อผู้ที่ได้รับการสรรหาที่เหลือ (ถ้ามี) ทีละราย เสนอให้คณะกรรมการให้ความเห็นชอบ หากคณะกรรมการเห็นชอบด้วย ให้ดำเนินการตามวรรคสอง

 กรณีที่คณะกรรมการพิจารณาแล้วเห็นว่า รายชื่อที่ประธานกรรมการเสนอมายังไม่สมควรได้รับการแต่งตั้งให้ดำรงตำแหน่งเลขาธิการ และรายชื่อผู้ที่ได้รับการสรรหาหมดบัญชีแล้ว
ให้คณะกรรมการดำเนินการแต่งตั้งคณะกรรมการสรรหาเพื่อดำเนินการสรรหาใหม่ โดยอาจแต่งตั้งจากกรรมการสรรหาคนเดิมก็ได้”

ประกาศ ณ วันที่ ๑๘ มิถุนายน พ.ศ. ๒๕๖๒

วัส ติงสมิตร

ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๓๖/ตอนที่ ๘๐ ก/หน้า ๗/๒๗ มิถุนายน ๒๕๖๒ [↑](#footnote-ref-1)